Sa m tande la a ? Yo ba w bèl dyòb jounalis ou refize l ? Poukisa papa ? Dyòb sila a ta pèmèt ou gen gwo machin, abiye ak bèl kostim, renmen ak bèl demwazèl. Dyòb sa a ta refè vi w. Ayayay konpè m ! Avèk dyòb sa a ou ta manje nan gwo restoran, danse nenpòt mizik gran nèg kreyòl.
Sa m tande la a ? Se pa posib. Ou pito rete lib pou w monte desann nan plenn nan ak nan mòn yo kou papiyon lasenjan. Monte desann pou w respire bon van, chante bèl kantik.
Mèt Pyè O !
Avan w rete lib chita tande istwa ti kabrit Misye Segen an. Tande konbyen sa koute moun ki gen tèt di kou bourik.

Misye Segen te gen yon manman devenn. Kou yon madichon malfezan. Li pa janm gen chans avèk kabrit. Chak fwa, li pèdi kabrit yo menm jan an. Yon maten yo kase kòd, yo ale pwomennen nan mòn nan, epi Lougwodan manje yo. Poutan mèt yo te fè sa li te kapab pou l kenbe yo nan pikèt jaden an. Li karese do yo, ti bab yo, ti kòn yo. Li pale yo de Lougwodan, bèt sovaj la. Mezanmi, pa gen anyen ki kapab kenbe kabrit yo nan jaden Misye Segen an.
Zòt di : Ras kabrit sa a, se ras kabrit ki pa tande. Bèt ki pa koute granmoun. Yon sòt kabrit-bourik. Yon maten, Misye Segen dòmi li leve tou kagou. Li gade syèl la, li grate cheve l, li sekwe tèt li epi li di :
— F… i... fi… n… i… ni. Fini. Kabrit p ap viv ankò nan zòn kay mwen. Isit, ti kabrit yo twò kagou. Mwen p ap gade kabrit ankò.